Allt í einu fór orðið Úkraína að glymja í fréttunum . Hvers vegna ? Jú , Donald Trump , forseti Bandaríkjanna hafði hringt í nýkjörinn forseta Úkraínu , Valdimar Selenskí ( Volodymyr Zelensky ) , en hann er einskonar „ Jón Gnarr “ þeirra Úkraínumanna , grínisti sem á mettíma kleif til æðstu metorða . Jón Gnarr varð borgarstjóri Reykjavíkur , Selenskí fór skrefinu lengra og velti úr sessi „ súkkulaðikónginum “ Petro Porósjenkó í forsetakosningum í apríl . Sá hefur auðgast á framleiðslu og sölu á súkkulaði . Flokkurinn „ Þjónn fólksins “ fékk svo síðar á árin 2019 meirihluta á úkraínska þinginu , „ Verkhovna Rada “ en um er að ræða sama nafn og grínþættir Selenskís báru og gerðu hann vinsælan . Bæði í Úkraínu og Bandaríkjunum eru því sjónvarpsstjörnur við völd . Það er ef til vill tímanna tákn . Hið „ fullkomna “ símtal Áðurnefnt símtal Trumps snerist í fyrstu um að óska Selenskí til hamingju með stórsigurinn í kosningunum og sjálfur lýsti Trump símtalinu sem „ fullkomnu “ . Síðar í símtalinu gerðist hins vegar það sem nú liggur til grundvallar ákæru á hendur Trumps um brot í starfi ( e. impeachment ) . Auglýsing Þá bað Trump Selenskí um að afla upplýsinga / njósna um einn helsta andstæðing sinn , Joe Biden , fyrrum varaforseta Bandaríkjanna og son hans , Hunter Biden . Joe Biden býður sig fram til forseta gegn Donald Trump í forsetakosningum í Bandaríkjunum í nóvember 2020 og ákveðnar líkur eru á að hann verði mótframbjóðandi Trumps . Hunter Biden , sem er lögfræðingur að mennt , hafði verið fenginn til þess að rannsaka spillingu innan gasfyrirtækisins Burisma , sem er einn stærsti orkuframleiðandi Úkraínu . Meðal annars sætti eigandi þess , Mykola Zlochevsky , rannsókn varðandi peningaþvætti . Hann er einn af ríkustu mönnum Úkraínu , tilheyrir þeim sem kallaðir eru „ ólígarkarnir “ og hafa safnað ótrúlegum auðæfum . Spilling er landlægt vandamál í Úkraínu og talið er að margir þessara auðmanna hafi nýtt sér það í gegnum tíðina . Sem stendur er Úkraína númer 120 af 180 löndum yfir spillingu , með um 32 stig , þar sem 100 stig eru þau lönd sem eru með minnsta spillingu . Danmörk er í efsta sæti listans með um 88 stig , minnst spilltasta land í heimi . En málið með símtalið gerist enn flóknara . Úkraína er eitt af fyrrum lýðveldum fyrrum heimsveldis sem einu sinni hét Sovétríkin ( 1922 - 1991 ) . Þetta mikla kommúnistaveldi liðaðist endanlega í sundur árið 1991 og urðu þá öll lýðveldi þess sjálfstæði ríki . Þar með talið Úkraína . Ástandið í Úkraínu hefur hins vegar einkennst af gríðarlegum pólitískum átökum og gríðarlegri spillingu síðan þá . Forsetinn hrakinn frá völdum Veturinn 2013 - 14 kom til mikilla mótmæla í Kiev gegn þáverandi forseta landsins , Viktor Janúkóvits , sem naut stuðnings Vladimírs Pútíns , forseta Rússlands . Mótmælin snerust í raun um afstöðu Úkraínu til Evrópu / vestursins . Mótmælin hófust þegar Janúkóvits hætti snögglega við að undirrita samstarfssamning við ESB-ríkin og hallaði sér enn frekar að Rússum í staðinn . Mótmælin mögnuðust og fóru fram á Madian-torginu ( „ Maidan “ þýðir torg ) í miðborg Kiev . Í febrúar 2014 skutu leyniskyttur á mótmælendur og talið er að tugir hafi fallið . Landið rambaði á barmi borgarastríðs , en mótmælunum lauk með því að Janúkóvits flúði land , til Rússlands . Í framhaldi af þessu var Petro Posjénkó svo kosinn forseti . Í kjölfar þessara atburða , þann 27. febrúar 2014 , tóku óeinkennisklæddir hermenn frá Rússlandi yfir stjórnarbyggingar á Krímskaga . Á næstu vikum innlimaði Vladimír Pútín í raun skagann inn í Rússland . Um sama leyti lýstu þjóðernissinnar , hliðhollir Pútín , í austustu hérðuðum Úkraínu ( svokallað Donbas-svæði ) yfir sjálfstæði og þar með skall á stríð milli yfirvalda í Úkraínu / Kiev og aðskilnaðarsinna , sem vilja tilheyra Rússlandi . Um er að ræða héruðin Donetsk og Luhansk , sem í desember fengu í reynd sjálfstæði innan Úkraínu . Auglýsing Í þessum átökum er talið að allt að 13.000 manns hafi látist fram að þessu og talið er að bandarísk yfirvöld hafi veitt stjórn Úkraínu um einn og hálfan milljarð dollara í hernaðaraðstoð frá 2014 . Það eru um 200 milljarðar íslenskra króna . Minna er hinsvegar vitað um hversu miklu Rússar hafa dælt í stríðsreksturinn í Úkraínu . Með þessu er Úkraína í raun í klemmu á milli austurs og vesturs , vanbúinn her Úkraínu hefur ekki getað staðið almennilega gegn herjum aðskilnaðarsinna , sem eru rækilega studdir af Rússlandi , meðal annars með fullkomnum BUK-loftvarnarflaugum , sem aðskilnaðarsinnar notuðu til að skjóta niður farþegaþotu frá ríkisflugfélagi Malasíu sumarið 2014 . Þar létust um 300 saklausir borgarar . Vladimír Pútín , ásamt aðskilnaðarsinnum , hefur tekist að búta Úkraínu í sundur . Það er gott fyrir Pútín , veik og óstöðug Úkraína er eitthvað sem passar honum vel . Hann hefur ekki áhuga á að Úkraína nálgist „ vestrið “ meira en nú er . Pútin hefur þar að auki lýst mikilli vanþóknun sinni á aðild ýmissa ríkja fyrrum Austur-Evrópu og Eystrasaltslandanna að bæði ESB og NATO . Úkraína er hvorki í NATO eða ESB og Pútín vill halda því þannig . Frysti hernaðaraðstoð Víkur þá aftur að „ símtalinu fullkomna “ á milli Trump og Selenskí . Komið hefur í ljós að tæpum tveimur klukkustundum eftir símtalið , þá hafi hernaðaraðstoð til Úkraínu upp á um 390 milljónir dollara verið stöðvuð af bandarískum yfirvöldum ( Hvíta húsinu = Donald Trump ) . Talið er þetta hafi átt að nota sem einskonar „ skiptimynt “ og borga út þegar aðilar í Úkraínu væru búnir að „ grafa upp skít “ ( „ dig up dirt “ ) á Joe Biden og son hans , Hunter . Málsókn bandaríska þingsins gegn Donald Trump grundvallast á þessu , því svona lagað gerir ekki forseti Bandaríkjanna að mati þeirra sem standa í málarekstrinum gegn Trump og telja Demókratar ( sem eru með meirihluta í fulltrúadeildinni ) að með þessu hafi Trump brotið stjórnarskrá Bandaríkjanna . Fulltrúadeild bandaríska þingsins greiddi atkvæði um málið fyrir skömmu og niðurstaða þess var að ákæra Trump í tveimur atriðum ; a ) misnotkun valds , ( e. abuse of power ) og b ) hindrun á störfum þingsins ( e. obstruction of congress ) . Þaðan fer málið til öldungadeildar , þar hafa repúblikanar völdin og þar skal dæmt í málinu . Litlar sem engar líkur eru á að málið fari í gegn þar . Engu að síður stendur eftir að Trump er þriðji forseti í sögu Bandaríkjanna sem er ákærður fyrir embættisbrot . Hvað Úkraínu varðar , þá er staðan þannig að á 20 ára valdafmæli sínu getur Vladimír Pútin státað sig af því að hafa „ vængstýft “ Úkraínu á margan hátt . Úkraína er efnahagslega veikburða og hafa verið gríðarlegar sveiflur í hagvexti undanfarin á . Árið 2009 varð samdráttur upp á um 15% og tæp 10% árið 2015 . Síðan þá hefur landið heldur rétt úr kútnum og í fyrra var hagvöxtur um 3.5% . Landið er í 127. sæti hvað varðar þjóðartekjur á ann samkvæmt lista Alþjóðagjaldeyrissjóðsins . Ísland er í 5. sæti á þeim lista . Auglýsing Úkraína ( orðið þýðir í raun „ jaðarsvæði / útjaðar “ ) á sér merka sögu og segja má að í Kiev og þar í kring hafi grunnurinn að því Rússlandi sem við þekkjum í dag verið lagður . Þetta gerist um 800 eftir Krist , eða um svipað leyti og byggð var að hefjast á Íslandi . Talið er að það hafi verið skandinavískir menn sem lögðu grunn að Kiev . Og rétt eins og á Íslandi og Norðurlöndum var víkingamenning ráðandi á þessu svæði á þessum tíma . Víkingar sigldu eftir ám Úkraínu og Evrópu , t.d. ánni Dnépr , sem höfuðborgin Kiev , sem kölluð var Kænugarður í fornsögum , stendur við . Ungir leiðtogar í erfiðum verkefnum Úkraína er skilgreint sem „ ný-markaðssvæði “ , þ.e. ríki sem er að feta sig eftir braut markaðsbúskapar , frá kommúnisma og alræði . En þessi ganga hefur enn sem komið er verið þyrnum stráð , mestmegnis vegna stríðs , pólitískra átaka og botnlausrar spillingar . Selenskí , hinn nýi forseti , er meðal annars að reyna að bæta úr þessu , sem og samskiptunum við Rússa , þ.e.a s . Pútín . Fyrir innlimun Krím og borgarinnar Sevastopol voru íbúar Úkraínu um 48 milljónir , en teljast nú vera um 42 milljónir . Það þýðir að Úkraína er ein fjölmennasta þjóð Evrópu . Það er mikið i húfi fyrir þessa „ nýfrjálsu “ þjóð að vel takist upp og að hún geti komist á braut lýðræðis , mannréttinda og markaðsbúskapar . Volodomyr Selenskí forseti Úkraínu verður 42 ára gamall í lok janúar . Hann ber sama fornafn og ein frægasta sögupersóna landsins , prins Volodymyr / Valdimar , sem var uppi seint á 10. öld . Ef Úkraína er talin með Evrópu , þá er Selenskí yngsti ríkjandi forseti álfunnar og landsins sjálfs . Það er mikil áskorun fyrir hann að sinna þessu embætti , í pólitísku umhverfi sem er þrungið bæði spennu / stríði og spillingu . Til stuðning hefur hann ríkisstjórn Oleksiy Honcharuk , sem verður 36 ára gamall á árinu . Meðalaldur nýs þings Úkraínu er einnig sá lægsti í Evrópu , eða um 40 ár . Verkefni hins unga þings og þessara ungu manna næstu misserin eru því ærin , en þeir stefna að verulegum umbótum í anda frjálslyndis á úkraínsku samfélagi . Höfundur er MA í stjórnmálafræði frá A-Evrópudeild Uppsalaháskóla í Svíþjóð . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .